CELEX: 32013D0460
Language: lt
Date: 1379376000000
Title: 2013/460/ES: 2013 m. rugsėjo 17 d. Komisijos įgyvendinimo sprendimas, kuriuo atsisakoma taikyti nuo Tarybos sprendimo 2001/822/EB nukrypti leidžiančią nuostatą dėl kilmės taisyklių cukrui iš Kiurasao (pranešta dokumentu Nr. C(2013) 5826)

19.9.2013   
            
            
               LT
            
            
               Europos Sąjungos oficialusis leidinys
            
            
               L 249/6
            
         KOMISIJOS ĮGYVENDINIMO SPRENDIMAS
   2013 m. rugsėjo 17 d.
   kuriuo atsisakoma taikyti nuo Tarybos sprendimo 2001/822/EB nukrypti leidžiančią nuostatą dėl kilmės taisyklių cukrui iš Kiurasao
   (pranešta dokumentu Nr. C(2013) 5826)
   (2013/460/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2001 m. lapkričio 27 d. Tarybos sprendimą 2001/822/EB dėl užjūrio šalių bei teritorijų ir Europos bendrijos asociacijos (Užjūrio asociacijos sprendimą) (1), ypač į jo III priedo 37 straipsnį,
   kadangi:
   
               (1)
            
            
               Sprendimo 2001/822/EB III priede pateikta sąvokos „produktų kilmė“ apibrėžtis ir administracinio bendradarbiavimo būdai. 37 straipsnyje numatyta, kad nukrypti nuo šių kilmės taisyklių leidžiančias nuostatas galima priimti, jei tai pagrindžiama esamų pramonės šakų plėtra ar naujų pramonės šakų kūrimu šalyje ar teritorijoje.
            
         
               (2)
            
            
               Sprendimo 2001/822/EB III priedo 5 straipsnio 1 dalies g, j, k ir o punktuose numatyta, kad dalinis ar visiškas cukraus sumalimas, sijojimas ir supylimas į maišus laikomi nepakankamomis operacijomis, kad produktams būtų galima suteikti kilmės statusą.
            
         
               (3)
            
            
               Sprendimo 2001/822/EB III priedo 6 straipsnio 4 dalyje numatyta, kad visų SS 17 skirsniui priskiriamų cukraus produktų AKR ir EB bei UŠT kilmės kumuliacija ilgainiui naikinama, palaipsniui mažinant metinį kiekį, kurio neviršijant leidžiama kumuliacija. Nustačius metinį 0 tonų kiekį, galiausiai kumuliacija uždrausta nuo 2011 m. sausio 1 d.
            
         
               (4)
            
            
               2002 m. Nyderlandai paprašė taikyti nuo kilmės taisyklių nukrypti leidžiančią nuostatą Olandijos Antiluose perdirbtiems cukraus produktams, kurių KN kodai yra 1701 11 90, 1701 99 10 ir 1701 91 00, neviršijant 3 000 tonų kiekio per metus. Prašymas buvo patenkintas, o nukrypti leidžianti nuostata nustojo galioti 2007 m. gruodžio 31 d.
            
         
               (5)
            
            
               2009 m. Nyderlandai pateikė prašymą pratęsti 2002 m. patvirtintą nukrypti leidžiančią nuostatą; prašymas buvo atmestas Komisijos sprendimu 2009/699/EB (2). Tačiau šiuo sprendimu leista taikyti naują nukrypti leidžiančią nuostatą, įtrauktą į pratęsimo prašymą, neviršijant 2009 ir 2010 m. nustatyto cukraus, kurio importo leidimai išduoti Olandijos Antilams, kiekio.
            
         
               (6)
            
            
               2010 m. Nyderlandai paprašė naujos nukrypti leidžiančios nuostatos, 2011–2013 m. taikytinos Olandijos Antiluose perdirbtiems cukraus produktams. Komisijos sprendimu 2011/47/ES (3) leista taikyti nukrypti leidžiančią nuostatą pagal Sprendimo 2001/822/EB III priedo 37 straipsnio 1, 3 ir 7 dalis ir laikantis tam tikrų sąlygų, siekiant suderinti teisėtus užjūrio šalių ir teritorijų (UŠT) ekonominių operacijų vykdytojų interesus ir bendro Sąjungos cukraus rinkos organizavimo tikslus. Produktai, kuriems taikyta nukrypti leidžianti nuostata, buvo faktiškai perdirbami Olandijos Antiluose, o Olandijos Antiluose perdirbant žaliavinį cukrų sukurta pridėtinė vertė sudarė mažiausiai 45 % pagaminto produkto vertės.
            
         
               (7)
            
            
               Sprendime 2011/47/ES paaiškinta, kad laipsniškas cukrui taikomos AKR ir EB bei UŠT kilmės kumuliacijos panaikinimas, kaip nustatyta Sprendimo 2001/822/EB III priedo 6 straipsnio 4 dalyje, reiškė Sąjungos norą skirti prekybos lengvatas tai ekonominei veiklai, kuria tvariai prisidedama prie UŠT plėtros, kartu siekiant deramai atsižvelgti į Sąjungos cukraus sektorių. Šio principo buvo laikomasi nustatant kiekius, kuriems Sprendimu 2011/47/ES taikoma nukrypti leidžianti nuostata. 2010 m. pateiktame prašyme taip pat nurodyta, kad Kiurasao bendrovė, kuri naudojosi ankstesnėmis nukrypti leidžiančiomis nuostatomis, ketina įvairinti gamybą ir negaminti vien tik cukraus, kuriam toliau reikėtų taikyti nukrypti leidžiančią nuostatą. Todėl kiekiai, kuriems taikoma nukrypti leidžianti nuostata, ilgainiui buvo mažinami (5 000 tonų – 2011 m., 3 000 tonų – 2012 m., 1 500 tonų – 2013 m.).
            
         
               (8)
            
            
               2010 m. pateiktame prašyme Nyderlandai pabrėžė, kad Kiurasao bendrovė, kuri naudojosi ankstesnėmis nukrypti leidžiančiomis nuostatomis, ketina įvairinti cukraus gamybą ir pradėti gaminti mišinius bei „biocukrų“, skirtus visai kitoms rinkoms nei cukraus produktai, nurodyti 2010 m. prašyme. 2010 m. prašyta leisti taikyti nukrypti leidžiančią nuostatą, kad būtų galima sukaupti reikiamą kapitalą investicijoms į gamybos įvairinimą. Todėl, Sprendimu 2011/47/ES nustačius nukrypti leidžiančią nuostatą, tikėtasi, kad ši nukrypti leidžianti nuostata leis sukaupti lėšų minėtoms investicijoms į produktų ir veiklos įvairinimą finansuoti, ir bendrovei, kuri naudojasi nukrypti leidžiančiomis nuostatomis, nebereikės prašyti jas taikyti.
            
         
               (9)
            
            
               2013 m. vasario 11 d. Kiurasao Vyriausybės vardu Nyderlandai paprašė taikyti naują nuostatą, leidžiančią nukrypti nuo Sprendimo 2001/822/EB III priede nustatytų kilmės taisyklių, nuo 2013 m. sausio 1 d. iki 2013 m. gruodžio 31 d., kai baigs galioti Sprendimas 2001/822/EB. Prašyta leisti į Sąjungą eksportuoti iš viso 5 500 tonų per metus Kiurasao perdirbtų trečiųjų šalių kilmės cukraus produktų, kurių KN kodas yra 1701 14 90, apibūdinamų kaip „biocukrus“.
            
         
               (10)
            
            
               2013 m. balandžio 17 d. Nyderlandai šį prašymą oficialiai atsiėmė, nes jame nurodyta perdirbimo veikla nebebuvo vykdoma Olandijos Antiluose. Kiurasao bendrovė dalį cukraus perdirbimo veiklos, ypač į mažmeninei prekybai skirtas pakuotes supakuoto gabalinio cukraus gamybą iš žaliavinio cukranendrių cukraus, perkėlė į Belgiją, iš kur šiuo metu tiekia produktus Nyderlandų prekybos centrams. Likusi gamybos linija buvo pertvarkyta ir pritaikyta ekologiniam cukrui sijoti, valyti, malti bei paprastai maišyti ir pakuoti į 1 000 kg talpos transportavimo maišus.
            
         
               (11)
            
            
               2013 m. balandžio 17 d. Nyderlandai pateikė antrą prašymą taikyti nukrypti leidžiančią nuostatą nuo 2013 m. sausio 1 d. iki 2013 m. gruodžio 31 d.5 000 tonų cukraus produktų, apibūdinamų kaip ekologinis žaliavinis cukranendrių cukrus, kurio KN kodas yra 1701 14 90. Nyderlandai pareiškė, kad iš pokalbių su Kiurasao valdžios institucijomis paaiškėjo, kad 2013 m. nustatyto kiekio, kuriam Sprendimu 2011/47/ES taikoma nukrypti leidžianti nuostata, nepakaks Kiurasao cukraus perdirbimo bendrovės veiklai tęsti.
            
         
               (12)
            
            
               antrasis prašymas buvo daugiausia grindžiamas pasikeitusiomis aplinkybėmis susijusioje bendrovėje, nes bendrovė perorientavo verslo veiklą į ekologinio cukranendrių cukraus gamybą, pasaulio cukraus rinkos pokyčiais, nes ES tapo grynąja cukraus importuotoja, faktu, kad perdirbant trečiųjų šalių žaliavas sukurta pridėtinė vertė buvusi didesnė nei 45 % galutinio produkto EXW kainos, tiesioginių ir netiesioginių darbo vietų kūrimu Kiurasao. 2013 m. birželio 14 d. ir 2013 m. birželio 28 d. Nyderlandai pateikė papildomos informacijos 2013 m. balandžio 17 d. prašymui paremti.
            
         
               (13)
            
            
               2013 m. liepos 16 d. raštu Komisija paprašė, kad Nyderlandų valdžios institucijos susipažintų su Komisijos parengtu prašymo vertinimu ir ketinimais rekomenduoti jo nepatenkinti. Komisija taip pat paprašė Nyderlandų valdžios institucijų perduoti šį vertinimą bendrovei, galimai susijusiai su nukrypti leidžiančia nuostata, kad Nyderlandai ir susijusi bendrovė galėtų iškelti faktinius ar teisinius klausimus, galimai susijusius su prašymu, prieš Komisijai priimant galutinį sprendimą. Atsakymo pateikimo terminas – 2013 m. liepos 25 d. Nyderlandų valdžios institucijų atsakymas buvo gautas 2013 m. liepos 24 d.
            
         
               (14)
            
            
               Sprendimo 2001/822/EB III priedo 37 straipsnio 7 dalyje numatyta, kad nukrypti leidžianti nuostata leidžiama taikyti, kai atitinkamoje UŠT naudojant ne jos kilmės produktus sukuriama pridėtinė vertė sudaro bent 45 % pagaminto gaminio vertės, jei tokia nukrypti leidžianti nuostata rimtai nepakenkia Sąjungos arba vienos ar kelių valstybių narių kuriam nors ekonominiam sektoriui.
            
         
               (15)
            
            
               Nyderlandų perduota iš Kiurasao bendrovės gauta informacija dėl 2013 m. Kiurasao gaminant „cukranendrių biocukrų“ sukurtos vertės apskaičiavimo rodo pridėtinę vertę, perdirbant 5 000 tonų „biocukraus“. Bendrovė taip pat nurodė trečiųjų šalių kilmės žaliavinio „biocukraus“ pirkimo kainą už toną ir EXW kainą, kuria parduodama viena tona „biocukraus“. Bendrovės skaičiavimu, sukuriama 52 % pridėtinė vertė, palyginti su EXW kaina. Remiantis tais pačiais duomenimis, 1 500 tonų „biocukraus“ gamyba sukurtų 88 % pridėtinę vertę, palyginti su EXW kaina.
            
         
               (16)
            
            
               Nyderlandų perduota iš Kiurasao bendrovės gauta informacija dėl 2013 m. sausio 1 d. Kiurasao gaminant „rudąjį kristalinį cukrų“ sukurtos vertės apskaičiavimo rodo pridėtinę vertę apdorojant ir perdirbant 5 500 tonų „rudojo kristalinio cukraus“. Jeigu „rudojo kristalinio cukraus“ tonos didžiausia įmanoma pridėtinė vertė yra reali, pridėtinė vertė, palyginti su EXW kaina, sudaro apie 52,4 %. Tačiau „biocukraus“ perdirbimo operacijos susideda iš mažiau perdirbimo etapų nei „kristalinio cukraus“, supakuoto į mažmeninei prekybai skirtas pakuotes. Todėl šiomis operacijomis sukuriama „biocukraus“, supakuoto į 1 000 kg talpos transportavimo maišus, pridėtinė vertė ir faktinės perdirbimo išlaidos gali būti tik mažesnės nei „rudojo kristalinio cukraus“, supakuoto į mažmeninei prekybai skirtas pakuotes.
            
         
               (17)
            
            
               remiantis 2013 m. pasaulinio cukraus sektoriaus apžvalgos ataskaita (Global Sugar Outlook – 2013 Report) (4), cukranendrių cukraus gamybos išlaidos Brazilijoje, pasaulio konkurencingiausiame cukraus gamybos regione, yra 224,7 USD už toną cukranendrėms užauginti ir 95 USD už toną cukranendrėms perdirbti į žaliavinį cukrų. Visos išlaidos, įskaitant administracines, yra 367,8 USD už toną arba, taikant valiutos kursą 1 EUR = 1,3 USD, 283 EUR už toną žaliavinio cukranendrių cukraus. Atsižvelgiant į auginimo ir perdirbimo operacijas, susijusias su žaliavinio cukraus gamyba iš cukranendrių, neatrodo tikėtina, kad vien ekologinio cukranendrių cukraus valymo, malimo ir pakavimo, sudarančių mažą gamybos proceso dalį, išlaidos būtų didesnės. Atsižvelgiant į tai, kad realios gamybos išlaidos, apskaičiuojant valant, malant ir pakuojant ekologinį žaliavinį cukrų Kiurasao bendrovėje sukuriamą pridėtinę vertę, yra 283 EUR už toną, EXW kaina sudaro 1 020,19 EUR už toną, o pridėtinė vertė, palyginti su EXW kaina, yra tik 32,2 %.
            
         
               (18)
            
            
               modeliuojant lyginamas išlaidas 17 konstatuojamoje dalyje, gaunama 45 % nesiekianti pridėtinė vertė. Todėl nerealu, kad tokią pridėtinę vertę galėtų gauti Kiurasao bendrovė, užsiimanti paprastu perdirbimu. Reikia manyti, kad į Komisijai perduotus skaičius įeina kitų pridėtinių komponentų ir pelnų, kurie nėra sumos, teikiančios naudos Kiurasao gyventojams.
            
         
               (19)
            
            
               pagal Sprendimo 2001/822/EB III priedo 37 straipsnio 3 dalies c punktą nagrinėjant prašymus atsižvelgiama į atvejus, kai galima aiškiai parodyti, kad kilmės taisyklės galėtų sutrukdyti reikšmingas investicijas į pramonę ir kai dėl investicinės programos įgyvendinimui palankios nukrypti leidžiančios nuostatos visišką atitikimą taisyklėms būtų galima pasiekti tam tikrais etapais.
            
         
               (20)
            
            
               apie cukrui taikomos AKR ir UŠT bei EB kilmės kumuliacijos panaikinimą 2011 m. sausio 1 d. Kiurasao bendrovė žinojo iš anksto ir turėjo užtektinai laiko pasirengti bei įvairinti produktų, kuriems nereikia taikyti nukrypti leidžiančių nuostatų, gamybą.
            
         
               (21)
            
            
               2009–2013 m. Kiurasao bendrovė naudojosi nukrypti leidžiančiomis nuostatomis, padėjusiomis užtikrinti reikiamą apyvartą investicijoms į produktų, kuriems nereikia taikyti nukrypti nuo kilmės taisyklių leidžiančios nuostatos, gamybos įvairinimą. Remiantis iš bendrovės gauta informacija, 2009 m. investicijos buvo labai mažos, o 2010–2012 m. iš viso neinvestuota. Nukrypti leidžiančios nuostatos tik padėjo išlaikyti Kiurasao bendrovės vykdomą veiklą, tačiau tvariai neprisidėjo prie esamos pramonės šakų plėtros ar naujų pramonės šakų kūrimo. Todėl abejotina, kad nauja nukrypti leidžianti nuostata paskatintų bendrovę daryti naujas investicijas.
            
         
               (22)
            
            
               kad SS 2106 pozicijos cukraus mišiniai, kuriuose yra pektino ar kazeino, būtų laikomi Kiurasao kilmės ir jiems būtų taikomos lengvatos patekti į Sąjungos rinką, kilmės statuso neturinčio cukraus, naudojamo galutiniam produktui pagaminti, vertė neturi viršyti 30 % produkto EXW kainos. Paįvairinusi gamybą ir pradėjusi gaminti tokius mišinius, kaip siūloma dabartiniame prašyme, bendrovė vis tiek turės prašyti taikyti nukrypti leidžiančią nuostatą, kad galėtų laikytis kilmės taisyklių.
            
         
               (23)
            
            
               pagal Sprendimo 2001/822/EB III priedo 37 straipsnio 3 dalies b punktą nagrinėjant prašymus atsižvelgiama į atvejus, kai esamų kilmės taisyklių taikymas žymiai pakenktų esamos UŠT pramonės galimybei toliau eksportuoti į Sąjungą, ypač į atvejus, kai dėl to nutrūktų jos veikla.
            
         
               (24)
            
            
               Komisija rengia balansą, siekdama analizuoti cukraus rinką ir nustatyti, ar pakankamos cukraus atsargos, ar reikia jas papildyti ir ar reikia išimti cukrų iš rinkos, siekiant išlaikyti kainų lygį panašų į orientacinę kainą. Šiame balanse nuolat matyti 50 000–60 000 tonų cukraus, importuojamo taikant nesumažintą muitą.
            
         
               (25)
            
            
               cukraus produktams, kurių KN kodas yra 1701 14 90, Sąjungoje taikomas muito tarifas – 419 EUR už toną. Atsižvelgiant į tai, kad Londono ateities sandorių biržoje baltojo cukraus pasaulinė rinkos kaina, į kurią įskaičiuotos rafinavimo išlaidos, yra apie 380 EUR už toną, o taikomas muitas – 419 EUR už toną, cukraus kaina, pristačius į Sąjungą sumokėjus muitus, turėtų būti mažiausiai 800 EUR už toną. Vidutinė tokių Sąjungoje pagamintų cukraus produktų kaina, kaip praneša valstybės narės pagal Tarybos reglamento (EB) Nr. 1234/2007 (5) 9 straipsnį, yra apie 725 EUR už toną. Tokiomis sąlygomis šiuos cukraus produktus importuoti į Sąjungą veikiausiai nėra pelninga, nebent tai būtų aukščiausios kokybės cukrus, kaip antai ekologinis cukrus arba sąžiningos prekybos cukrus, parduodami gerokai aukštesne kaina nei kiti cukraus produktai.
            
         
               (26)
            
            
               todėl tikėtina, kad didžioji dalis į Sąjungą taikant nesumažintą muitą importuojamo cukraus yra ekologinis arba sąžiningos prekybos cukrus, kadangi tokį cukrų mažmeninės prekybos sektoriuje galima parduoti už iki 3 000 EUR už toną. Į Sąjungą taikant nesumažintą muitą importuojamo ekologinio cukranendrių cukraus kiekiai rodo, kad pasaulio cukraus eksportuotojai išgyvena dabartinėje rinkoje.
            
         
               (27)
            
            
               prie bendrovės nurodytos žaliavinio cukraus pirkimo kainos pridėjus 283 EUR už toną dydžio realias gamybos išlaidas malant ir pakuojant ekologinį žaliavinį cukrų Kiurasao bendrovėje sukuriamai pridėtinei vertei skaičiuoti, bendrovės nurodytą pelno dydį ir siuntimo išlaidas, Sąjungoje mokėtinus importo muitus, Kiurasao bendrovė vistiek galėtų ekonomiškai efektyviai eksportuoti „biocukrų“ į Sąjungą ir jai nereikėtų taikyti nukrypti leidžiančios nuostatos, kuria importuotojas atleidžiamas nuo Sąjungoje taikomo importo muito. Be to, Nyderlandų prašyme nurodytą „biocukraus“ pardavimo kainą už toną Nyderlandų pirkėjui galima laikyti pakankama taikomo nesumažinto muito poveikiui kompensuoti.
            
         
               (28)
            
            
               kaip UŠT ekonominių operacijų vykdytoja, Kiurasao bendrovė, vykdanti cukraus produktų perdirbimo veiklą, dalyvauja pasaulinėje rinkoje ir gali nevaržomai eksportuoti savo produktus visame pasaulyje, įskaitant Sąjungą. Todėl ši bendrovė gali būti prilyginta bet kurios pasaulio šalies ekonominių operacijų vykdytojams, vykdantiems tą pačią veiklą. Visų pirma, transporto iš UŠT į Sąjungą išlaidų dydis, kuris, bendrovės pateiktais duomenimis, yra 42,59 EUR už toną, nesudaro nepalankių sąlygų Kiurasao bendrovei konkuruojant su kitais rinkos dalyviais, nes bendrovė gali parduoti savo produktus rinkoms, kurios yra arčiau jos veiklos vykdymo vietos nei Sąjunga.
            
         
               (29)
            
            
               cukraus, melasos ir medaus eksportas sudaro tik 6 % visų Kiurasao eksportuojamų prekių, išskyrus naftos produktus, kiekio. Konteinerių krova, susijusi su cukraus produktų importu ir eksportu, sudaro tik 2 % visos su importu ir eksportu susijusios konteinerių krovos. Šių produktų eksportas geriausiu atveju gali labai nedaug prisidėti prie šios teritorijos plėtros.
            
         
               (30)
            
            
               kalbant apie užimtumą, tikimasi, kad taikant nukrypti leidžiančią nuostatą būtų sukurta 10 papildomų darbo vietų – neproporcingai mažai, palyginti su prašoma didesne gamybos apimtimi. Be to, 10 papildomų darbo vietų, kurias tikimasi sukurti, yra mažiau nei tos 20 darbo vietų, kurios buvo prarasto nuo 2010 m. prašymo, kuriame Nyderlandai nurodė, kad Kiurasao bendrovėje dirba 35 darbuotojai, o antrajame 2013 m. prašyme teigė, kad bendrovėje dirba 15 darbuotojų.
            
         
               (31)
            
            
               atsisakymo taikyti naują nukrypti leidžiančią nuostatą, kurios paprašyta 2013 m. balandžio 17 d., poveikis būtų minimalus. Atsisakymas nesukliudytų bendrovei toliau eksportuoti cukraus produktus į Sąjungą, taip pat nesutrukdytų investicijų į Kiurasao cukraus pramonę, nes gaunamo pelno vis tiek pakaktų investicijoms vykdyti, net jei ir būtų mokamas nesumažintas Sąjungos muitas.
            
         
               (32)
            
            
               todėl prašoma taikyti nukrypti leidžianti nuostata yra nepagrįsta pagal Sprendimo 2001/822/EB III priedo 37 straipsnio 1 dalį, 3 dalies b bei c punktus ir 7 dalį.
            
         
               (33)
            
            
               šiame sprendime nustatytos priemonės atitinka Muitinės kodekso komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   2013 m. balandžio 17 d. Nyderlandų pateiktas ir 2013 m. birželio 14 d. ir 28 d. papildytas prašymas taikyti nuo Sprendimo 2001/822/EB nukrypti leidžiančią nuostatą dėl kilmės taisyklių cukrui iš Kiurasao atmetamas.
   2 straipsnis
   Šis sprendimas skirtas valstybėms narėms.
   
      Priimta Briuselyje 2013 m. rugsėjo 17 d.
      
         
            Komisijos vardu
         
         Algirdas ŠEMETA
         
            Komisijos narys
         
      
   
   
      (1)  OL L 314, 2001 11 30, p. 1.
   
      (2)  OL L 239, 2009 9 10, p. 55.
   
      (3)  OL L 21, 2011 1 25, p. 3.
   
      (4)  Paskelbta Lyginamosios cukraus ir kukurūzų sirupo gamybos išlaidų analizės apžvalgoje (Sugar and HFCS production costs – global benchmarking), išleistoje LMC international.
   
      (5)  OL L 299, 2007 11 16, p. 1.